**1. melléklet: Vizsgálatok cukorral**

**1. feladat:**

a) Cukor hevítése

* Tegyetek a kémcsőbe egy kiskanál kristálycukrot!
* A kémcsövet (kémcsőfogóval és ferdén) tartsátok borszeszégő lángjába!
* Figyeljétek a cukor halmazállapot- és színváltozásait!
* Amikor sűrű „füst” áramlik ki a kémcső száján, tartsatok oda egy égő gyufát!
* A tapasztaltak közös megbeszélése, írásban, rajzban rögzítése

b) Kockacukor égetése

* Kockacukrot forgassatok hamuba!
* Csipesz segítségével ezt a kockacukrot tartsátok borszeszégő lángjába!
* Figyeljétek, hogy olvad-e, ég-e!
* A tapasztaltak közös megbeszélése és írásban, rajzban rögzítése

**2. feladat: Szódabikarbóna-porcukor keverék égetése**

a) Az éghető keverék korongok elkészítése

* Főzőpohárba mérjetek ki és gondosan keverjetek össze szódabikarbónát és a porcukrot az alábbi arányok szerint:

|  |  |  |  |
| --- | --- | --- | --- |
|  | 1. | 2. | 3. |
| Porcukor/kiskanál | 8 | 6 | 3 |
| Szódabikarbóna/kiskanál | 1 | 2 | 3 |

* a keverékhez öntsetek annyi denaturált szeszt, hogy formázható legyen
* a masszából formázzatok kb. pezsgőtabletta méretű korongokat
* a befőttesüveg-tetőt töltsétek fel homokkal és helyezzétek a tálca közepére
* egy-egy korongot helyezzetek a befőttesüveg tető közepére és öntsetek rá kevés alkoholt (denaturált szeszt)

b) Az égés folyamatának megfigyelése

Elővigyázatosan gyújtsátok meg a korongokat és biztonságos távolságból figyeljétek meg az égés során bekövetkező folyamatokat és a keletkező anyagokat!

Figyeljétek meg, hogy van-e különbség a különböző arányú keverékek égése között! Ha igen, fogalmazzátok meg pontos szavakkal a különbségeket!

c) Az égés folyamatában átalakuló, illetve keletkezett anyagok tulajdonságainak vizsgálata

Az égés befejezése után vizsgáljátok meg a kihűlt képződött anyagot is! Figyeljétek meg a különböző keverékek égésének és végtermékeinek különbségét is!